C 493/68
BG
Официален вестник на Европейския съюз
27.12.2022 г.
Вторник, 7 юни 2022 r.
22. отбелязва, че за запасите, за които общият допустим улов се увеличава, например в случай на добро управление на запасите или успешен план за възстановяване, държавите членки биха могли да обмислят разпределянето на допълнителните квоти въз основа на икономически, социални и екологични критерии в съответствие с член 17; 23. подчертава, че непромишленият и традиционният риболов и свързаните с него асоциации, като „cofradías“, представляват основна характеристика на местното общество, икономика, култура и традиции в много крайбрежни райони и острови в целия ЕС, и съответно счита, че следва да се ползват със специално внимание и третиране, включително специални квоти, особено в случай на увеличаване на общото количество на запасите поради добро управление на запасите или успешен план за възстановяване; 24. счита, че използването на всички видове критерии, посочени в член 17 (икономически, социални и екологични) при разпределянето на възможностите за риболов, е важен елемент за пълното постигане на целите, определени в Регламента относно ОПОР, Рамковата директива за морска стратегия и стратегията за биологичното разнообразие за 2030 г.; припомня, че държавите членки са тези, които отговарят за разработването и прилагането на критериите за разпределение; 25. припомня, че често липсват или са непълни качествени данни относно екологичното, социалното и икономическото въздействие на любителския риболов, което означава, че не могат да бъдат разработени критерии от екологичен, социален и икономически характер, както се изисква съгласно член 17; 26. настоятелно призовава Комисията да подобри и засили събирането на такива данни за любителския риболов чрез подобрена рамка за събиране на данни и инструменти на политиката; 27. призовава Комисията да гарантира, че всяка съответна държава членка разпределя възможностите за риболов в съответствие с Регламента относно ОПОР и по-специално член 17, като използва прозрачни и обективни критерии, включително критерии от екологично, социално и икономическо естество; счита, че всяка държава членка, в съответствие с принципа на субсидиарност, следва да гарантира, че критериите са устойчиви и балансирани, за да се вземат предвид местните особености и предизвикателства, които трябва да бъдат преодолени; 28. счита, че видовете риболов и реалностите, пред които са изправени, се различават значително в рамките на ЕС и че следователно не съществуват универсални критерии от икономическо, екологично или социално естество, които да могат да се прилагат еднакво в целия ЕС; 29. припомня, че държави членки и ОП са създали в няколко държави резерви от квоти, които биха могли да се разпределят на рибари въз основа на екологични, икономически и социални критерии; 30. призовава държавите членки да стимулират рибарите да използват най-устойчиви и екологосъобразни риболовни практики, методи и иновации; счита, че подобни стимули следва да бъдат взети предвид при разработването на метода на разпределение в съответствие с член 17 и насърчава държавите членки да вземат предвид съображенията, свързани с климата и екосистемите, в своите процеси на разпределение въз основа на набор от прозрачни критерии; припомня, че член 17 гласи, че „държавите членки се стремят да осигурят стимули на риболовните кораби, които използват селективен риболовен уред или техники за риболов с намалено въздействие върху околната среда, като намалено енергийно потребление или намалено увреждане на местообитанията“; 31. призовава държавите членки да стимулират операторите чрез процесите си по разпределение да установят и укрепват социалния диалог със синдикатите и организациите на работниците, както и да прилагат изцяло колективните трудови договори с цел насърчаване на социалната устойчивост и справедливите условия на труд в сектора на рибарството; 32. припомня, че Държавите членки трябва да полагат усилия за осигуряване на стимули на риболовните кораби, които използват селективен риболовен уред или техники за риболов с намалено въздействие върху околната среда; отбелязва, че някои държави членки предоставят такива стимули; призовава другите държави членки да предоставят такива стимули; 33. подчертава, че разпределянето на възможности за риболов въз основа на критерии като по-слабо въздействие върху околната среда и предвид минали данни за операторите относно спазването на изискванията допринася за възстановяване на рибните популации до устойчиво равнище и подобрява защитата на биологичното разнообразие; 34. призовава държавите членки, в съответствие с член 17 от Регламента относно ОПОР, да подкрепят навлизането в бизнеса на млади и нови рибари, за да се намалят пречките за навлизане на пазара, да се коригират пазарните неуспехи и в крайна сметка да се улесни така необходимата приемственост между поколенията в сектора на рибарството; освен това призовава държавите членки да използват всички възможности в рамките на ЕФМДРА, за да разгледат въпроса за приемствеността между поколенията;